b'\n_START_ARTICLE_\nCapitulul de Arad\n_START_PARAGRAPH_\nCapitulul de Arad a fost un capitul colegial \xc3\xaenfiin\xc8\x9bat la Arad, dedicat Sf. Martin de Tours \xc3\xaen prima jum\xc4\x83tate a secolului al XII-lea, cu sediul \xc3\xaen prepozitura de Arad (ast\xc4\x83zi ruine \xc3\xaen satul Vladimirescu, cunoscut sub vechiul nume ca Glogov\xc4\x83\xc8\x9b, \xc3\xaen maghiar\xc4\x83 Glogov\xc3\xa1c sau \xc3\x96thalom). Aici se afla p\xc3\xa2n\xc4\x83 \xc3\xaen secolul al XV-lea vatra vechii a\xc8\x99ez\xc4\x83ri a ora\xc8\x99ului-t\xc3\xa2rg Arad.\n_START_SECTION_\nDate istorice\n_START_PARAGRAPH_\nPrima atestare documentar\xc4\x83 a capitulului de la  Arad dateaz\xc4\x83 cel mai probabil din perioada 1131-1141, cel mai probabil 1135 c\xc3\xa2nd regele maghiar Bela cel Orb, decapiteaz\xc4\x83 68 de nobili maghiari, care se r\xc4\x83zvr\xc4\x83tiser\xc4\x83 \xc3\xaempotriva autorit\xc4\x83\xc8\x9bii regale. Fiind orb regele era asistat de c\xc4\x83tre so\xc8\x9bia sa, regina Elena de Rascia, de origine s\xc3\xa2rb\xc4\x83, despre care se afirma c\xc4\x83 era adev\xc4\x83rata conduc\xc4\x83toare a regatului maghiar.\n_START_SECTION_\nOrganizare\n_START_PARAGRAPH_\nFiind fondat ca \xc8\x99i capitul regal, capitulul era proprietate dependent\xc4\x83 de autoritatea regelui \xc8\x99i era din punct de vedere ecleziastic \xc3\xaencredin\xc8\x9bat\xc4\x83 Arhiepiscopului de Strigoniu, primatul Ungariei, de\xc8\x99i se afla \xc3\xaen teritoriul Episcopiei de Cenad. Capitulul avea cel pu\xc8\x9bin 12 canonici, condu\xc8\x99i de un provost._NEWLINE_\xc3\x8en 1225 Papa Honoriu al III-lea a dorit extinderea controlului papal peste capitulul ar\xc4\x83dean numind un provost \xc3\xaen persoana lui Johannes Caputius, dar care renun\xc8\x9b\xc4\x83 \xc3\xaen favoarea provostului instalat de c\xc4\x83tre regele ungar. \xc3\x8en 1229, capitulul de Arad devine \xe2\x80\x9eloc de autentificare/adeverire\xe2\x80\x9d, un fel de notariat pentru comitatele Arad, Z\xc4\x83rand \xc8\x99i Cenad, inclusiv aplic\xc3\xa2nd proba prin foc ca mijloc de dovedire a veridicit\xc4\x83\xc8\x9bii anumitor m\xc4\x83rturii._NEWLINE_Capitulul ar\xc4\x83dean era relativ bogat, acestuia cuvenindui-se cel pu\xc8\x9bin o treime din taxele ridicate pentru traversarea r\xc3\xa2ului Mure\xc8\x99. De-asemenea acesta de\xc8\x9binea propriet\xc4\x83\xc8\x9bi \xc3\xaen \xc8\x99apte comitate.'